钦定古今图书集成/明伦汇编/氏族典/第271卷 > 王若虚
## 钦定古今图书集成/明伦汇编/氏族典/第271卷 > 王若虚

按《金史王若虚传》：“若虚，字从之，槁城人也。幼颖悟，擢
承安二年经义进士，调鄜州录事，历管城、门山二县
令，皆有惠政。用荐入为国史院编修官，迁应奉翰林
学士。奉使夏国，还授同知泗州军州事，留为著作佐
郎。正大初，章宗、《宣宗实录》成，迁平凉府判官。未几，召
为左司谏。后转延州刺史，入为直学士。金亡，微服北”
归镇阳，与浑源刘郁东游泰山。至黄岘峰，憩萃美亭，
顾谓同游曰：“得终老此山，志愿毕矣。”乃令子忠先归，
遣子恕同行视夷险，因垂足坐大石上，良久瞑目而
逝，年七十。